Mandela-kleinseun se erfporsie dalk deel van egskeidingMandla Mandela. Foto: Nardus Engelbrecht/SAPA Tando Mabunu-Mandela wil glo haar deel van die erfporsie hê aangesien sy en Mandla in 2004 binne gemeenskap van goedere getroud is. Wesley Hayes, haar regsverteenwoordiger, sê hulle sal die trust waar die geld gehou word bekyk om te sien wat dit oor Mandla se erfporsie sê. “Vir nou gaan ons voort met die egskeidingsprosedures,” het Hayes aan die koerant gesê. Mandla het nie op navrae reageer nie. Die Nelson Rolihlahla Mandela-familietrust sal besluit of Mandla die kapitaal en rente gaan ontvang. Mandla en sy vervreemde vrou is sedert 2009 in ŉ bitter egskeidingstryd. In hofdokumente voer Mabunu-Mandela aan dat Mandla nagenoeg R700 000 per jaar verdien as LP en meer as R800 000 per jaar vir sy aandeel in ŉ vragmaatskappy. Hy het glo meer as R5 miljoen in sy bankrekeninge. Mandla het in die parlement se register verklaar dat hy aandele en belange het in agt maatskappye waaronder Sekunjalo Investment Holdings, wat Independent Newspapers besit. Mandla betaal Mabunu-Mandela onderhoud van R12 500 per maand en dra by tot haar regskostes.